চেন্নাই থেকে কলকাতা— দুরত্বটা প্রায় দু’হাজার কিলোমিটার। কিন্তু তামিলনাড়ুর মুখ্যমন্ত্রী জয়ললিতার মৃত্যুর শোকে চেন্নাইয়ের সঙ্গে একাত্ম হয়ে গেলেন এই শহরের তামিলভাষী মানুষজনও।  
রবিবার সন্ধ্যায় হৃদরোগে আক্রান্ত হন জয়ললিতা। এদিন তাঁর অবস্থা সংকটজনক বলে খবর ছড়িয়ে পড়ার পরেই চেন্নাইয়ের মতো কলকাতার বিভিন্ন মন্দিরে ‘আম্মার’ জন্য শুরু হয়ে গিয়েছিল প্রার্থনা। দক্ষিণ কলকাতায় বহু তামিল পরিবার বাস করেন। এদিন সন্ধ্যায় তাদের অনেকেই লেক মার্কেট এলাকার সংকটমোচন মন্দিরে ভিড় জমিয়ে ছিলেন। প্রিয় ‘আম্মা’র দ্রুত আরোগ্য কামনা করে জ্বেলেছেন প্রদীপ। কিন্তু শেষরক্ষা হয়নি। গভীর রাতে জয়ললিতার মৃত্যুর খবর ছড়িয়ে পড়তেই শোকে ভেঙে পড়েন অনেকেই।
এদিন সন্ধ্যাতেই মন্দিরের পুরোহিত পুনর্বসু আইয়ার জানিয়েছিলেন, ‘আম্মা’র হৃদরোগে আক্রান্ত হওয়ার খবর শুনেই স্থানীয় তামিল পরিবারের মানুষ ছুটে এসেছেন। তাঁর কথায়, ‘‘আগে অনেক বেশি তামিল পরিবার ছিল এই চত্বরে। এখন পরিবারের সংখ্যা কমে গেলেও আম্মার জনপ্রিয়তা কমেনি এতটুকুও। উনি যেদিন থেকে অসুস্থ, সে সময় থেকেই রোজ অনেকে মন্দিরে আসছেন।’’ তিনিও রাতে ‘আম্মা’ খবর শোনার পর বিধ্বস্ত হয়ে পড়েছেন মানসিকভাবে।
এদিন বিভিন্ন তামিল টিভি চ্যানেলে চোখ রেখে ঠায় বসেছিলেন অনেক তামিলভাষী মানুষ। সেখানেই একটি চ্যানেলে ‘আম্মা’ মারা গিয়েছেন বলে জানানো হয়। অনেকেরই মন মানতে চায়নি। তাই সন্ধ্যায় মন্দিরে ছুটে গিয়েছিলেন অনেকে, প্রিয় নেত্রীর কল্যাণ কামনায়। এদিন রাতে তাঁদেরই একজন ‘আম্মা’র অনুরাগী অশ্বিনী আয়াঙ্গারের কথায়, ‘‘মহিলাদের জন্য আম্মা অনেক কাজ করেছেন। তাই টিভিতে দেখছি চেন্নাইয়ের হাসপাতালের সামনে মহিলাদের এত ভিড়-কান্না। এ যেন স্বজনহারানোর কান্না।’’ 
পুরোহিত পূর্ণাভাসু জানিয়েছেন, শহর জুড়ে ছড়িয়ে রয়েছে তামিলদের মন্দির। সেগুলি মূলত বিভিন্ন তামিল ট্রাস্টিরই তৈরি। জয়ললিতার শারীরিক অবস্থার প্রার্থনায় তাঁরাও বিভিন্ন পুজোর আয়োজন করেছিলেন। তিনি জানান, এবার ‘আম্মা’র আত্মার শান্তিকামনায় পুজো করবেন তাঁরা।